Празник като протест срещу лошите пътища организираха в Паскалевец | Вестник Борба - областен всекидневник, Велико Търново
Празник като протест срещу лошите пътища организираха в Паскалевец
Публикувана на: 03.04.2017г. 343 прегледа
В Деня на шегата за пръв път у нас изказаха недоволство с … тържество
ТЪРЖЕСТВО ВМЕСТО ПРОТЕСТ ЗАРАДИ ЛОШИ ПЪТИЩА ОРГАНИЗИРАХА В СЪБОТА В ПАВЛИКЕНСКОТО СЕЛО ПАСКАЛЕВЕЦ. Подобно нещо се прави за пръв път у нас. Стотици жители на региона, включително от общините Велико Търново, Павликени, Левски, Сухиндол, Полски Тръмбеш и Свищов, дойдоха за проявата навръх Деня на хумора и шегата. Организаторите не избират случайно датата 1 април, тъй като денят е известен още и като Ден на доброто. Идеята е вместо традиционните протести да се направи празник, който по ироничен и хумористичен начин да представи състоянието на пътищата в България. Празникът в село Паскалевец започна с много веселие, народна музика и танци. Молебен за здраве отслужи архиерейският наместник отец Георги Сотиров.
КРИТИКИТЕ СА НАСОЧЕНИ КЪМ ОТСЕЧКАТА, КОЯТО СВЪРЗВА ПАСКАЛЕВЕЦ С РЕСЕН И САМОВОДЕНЕ, КАКТО И В ПОДХОДИТЕ КЪМ нашия регион от Плевенска област. Присъстващите похвалиха Павликенска община, в чиито предели шосетата са направени, но разкритикуваха Великотърновската заради калпави селски пътища, включително и този от Ресен към Паскалевец, който е в окаяно състояние от близо 25 години и същевременно е без алтернатива. Отсечката е част от четвъртокласната пътна мрежа, която се обслужва от Община Велико Търново, тъй като село Ресен е в нейния състав. Дължината й е близо 6 км, които обаче се изминават все едно са 60 километра, се шегуват местните жители, спазвайки традицията да се посмеят на 1 април. Паскалевчанинът Димитър Кирилов пътува по този път повече от 40 години и казва, че вместо да намаляват дупките, те се увеличават с всяка изминала година. „Празникът е за доброто по пътищата“, пояснява един от организаторите Диян Ангелов. „За да бъде добро, за да бъдат по-добри пътищата, по които се движим, за да бъдем ние самите по-добри, защото, за да се получат добри резултати, трябва да има добри намерения!“ „Този празник се организира, защото между Паскалевец и Ресен има един път, който е в много окаяно състояние. По него се движи училищен автобус, вървят паскалевчани и това е най-краткият път, който ги свързва“, обяснява и Ганчо Александров, експерт от отдел „Култура“ в Община Павликени. „От 30 години третокласната пътна мрежа в община Левски не е ремонтирана. Не е възможно вече да се кърпят. Това че в последните години сериозно се говори колко много пари отиват за строеж на магистрали, това нас не ни ползва“, каза кметът Любка Александрова. „Пътищата са в окаяно състояние. Пътищата са път към отвъдното“, протестират дошлите на празника „За доброто по пътищата“.